Antanas Gricius

Antanas Gricius (g. 1959 m. birželio 13 d., Kuršėnai) – Lietuvos sportininkas, treneris, teisėjas, sunkiosios atlektikos sporto meistras.

 Biografija 
Antanas Gricius mokėsi Kuršėnų profesinėje mokykloje, kurią baigė 1977 m., o 2006 m. baigė Šiaulių universiteto kūno kultūros ir sporto pedagogikos bakalauro studijas.

Sportuoti pradėjo dar mokykloje: lankė futbolo, stalo teniso, vėliau – bokso treniruotes. 1975 m. pradėjo lankyti laisvąsias imtynes Šiauliuose, dalyvavo respublikiniuose turnyruose.

Po tarnybos sovietinėje armijoje susidomėjo jėgos trikovės sportu. Nuo 1983 iki 2020 m. aktyviai dalyvavo Lietuvos jėgos trikovės čempionatuose. 6–7 kartus tapo absoliučiu Lietuvos čempionu, kasmet laimėdavo prizines vietas savo amžiaus grupėse. 1987 m. Tiumenėje (Rusijos TFSR) tapo TSRS vicečempionu.

Tarptautiniai pasiekimai:
 2000 m. – 5 vieta Europos čempionate.
 2001 m. – 3 vieta Europos meistrų štangos spaudimo čempionate (Vengrija).
 2020 m. – 2 vieta Europos meistrų čempionate (Prancūzija).

Antanas Gricius yra Lietuvos, Latvijos ir TSRS sporto meistras, 24 kartus pasiekęs Lietuvos rekordus, daugkartinis Latvijos, Estijos, Baltarusijos čempionas. Nacionalinės kategorijos teisėjas, buvęs Lietuvos rinktinės vyriausiasis treneris.

Dirba Kuršėnų Lauryno Ivinskio gimnazijoje, Šaukėnų Putvio-Putvinskio ir Stasio Anglickio mokyklose. Yra mokytojas metodininkas. Aktyviai treniruoja įvairių sporto šakų sportininkus visoje Lietuvoje.

 Trenerio veikla 
Treneriu pradėjo dirbti 1984 m., o nuo 1985 m. treniruoja sportininkus sporto klube „Kristalas“. Per karjerą paruošė daugiau nei 100 Lietuvos čempionų ir prizininkų, tarp jų – Eligijų Valčiuką, Jokūbą Stasiulį, Mintarą ir Luką Kačinskus, Aistę Motiečę, Faustą Kavaliauską ir kt.

Jo ugdytiniai tapo pasaulio ir Europos čempionais jėgos trikovėje, štangos spaudime, svarsčių kilnojime. Treneris dirba su Kuršėnų Lauryno Ivinskio, Kelmės Šaukėnų, Stasio Anglickio mokyklų moksleiviais.

 Virvės traukimas 
Nuo 1993 m. treniruoja virvės traukikus. Jo vadovaujamos komandos nuo 2004 m. kasmet tampa Lietuvos čempionėmis ir prizininkėmis. 2005–2010 m. buvo Lietuvos vyrų virvės traukimo rinktinės vyr. treneris. Komandos dalyvavo pasaulio ir Europos čempionatuose Italijoje, Nyderlanduose, Anglijoje, Latvijoje.

2017–2019 m. ėjo Lietuvos virvės traukimo federacijos prezidento pareigas. Nuo 2012 m. turi nacionalinę teisėjo kategoriją.

 Svarsčių kilnojimas 
Nuo 2009 m. aktyviai dalyvauja svarsčių kilnojimo veikloje. 2013 m. pasaulio čempionate Zagrebe laimėjo 3 vietą. 2010 m. Suomijoje tapo tarptautinės kategorijos teisėju, 2019–2021 m. išrinktas į pasaulio geriausių teisėjų dešimtuką. Vadovauja Lietuvos rinktinėms.

Jo ugdytiniai (pvz., Kęstutis Slavinskas, Giedrė Vikniutė, Erneta Bumbulytė, Lukas Gricius) yra tapę pasaulio ir Europos čempionais ir prizininkais.

 Kiti nuopelnai 

 2009 m. apdovanotas medaliu už nuopelnus Lietuvos sportui.
 2014 m. gavo padėką iš Lietuvos Prezidentės Dalios Grybauskaitės.
 2016 m. – Lietuvos ministro pirmininko padėka.
 Daugkartinis Šiaulių rajono metų sportininko ir trenerio rinkimų laureatas.
 Šaulių sąjungos Kuršėnų kuopos vadas, apdovanotas už nuopelnus Sąjungai.
 2023 m. išrinktas Šiaulių rajono garbės piliečiuAntanas Gricius. Šiaulių rajono savivaldybė. Nuoroda tikrinta 2025-06-05.

 Šaltiniai 

 Šiaulių kraštas
 15min.lt
 Šiaulių naujienos

Kategorija:Lietuvos sunkiaatlečiai
Kategorija:Lietuvos sunkiosios atletikos treneriai
Kategorija:Lietuvos pedagogai
Kategorija:Lietuvos jėgos trikovininkai
Kategorija:Lietuvos sporto teisėjai